Document ID: 32007R1238

Title and Content:
ΚΑΝΟΝΙΣΜΌΣ (ΕΚ) αριθ. 1238/2007 ΤΗΣ ΕΠΙΤΡΟΠΉΣ της 23ης Οκτωβρίου 2007 για τη θέσπιση κανόνων σχετικά με τους τίτλους κατάρτισης των μελών του τμήματος προσφυγών του Ευρωπαϊκού Οργανισμού Χημικών Προϊόντων Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων, καθώς και για την τροποποίηση της οδηγίας 1999/45/ΕΚ και για την κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής, καθώς και της οδηγίας 76/769/ΕΟΚ του Συμβουλίου και των οδηγιών 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ της Επιτροπής (1), και ιδίως το άρθρο 76 παράγραφος 1 στοιχείο η και το άρθρο 89, Εκτιμώντας τα ακόλουθα: (1) Ο κανονισμός (ΕΚ) αριθ. 1907/2006 παρέχει την εξουσία στον Ευρωπαϊκό Οργανισμό Χημικών Προϊόντων (εφεξής «ο Οργανισμός») να λαμβάνει επιμέρους αποφάσεις σχετικά με την καταχώριση χημικών ουσιών, και επίσης προβλέπει τη σύσταση ενός τμήματος προσφυγών ενώπιον του οποίου μπορούν να υποβάλλονται προσφυγές κατά των εν λόγω επί μέρους αποφάσεων του οργανισμού. (2) Το άρθρο 89 του κανονισμού (ΕΚ) αριθ. 1907/2006 παρέχει την εξουσία στην Επιτροπή να εγκρίνει λεπτομερείς κανόνες σχετικά με τους τίτλους κατάρτισης που απαιτούνται για τα μέλη του τμήματος προσφυγών. (3) Το τμήμα προεδρεύεται από πρόσωπο με αναγνωρισμένη εμπειρία στο κοινοτικό δίκαιο. (4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που συστάθηκε βάσει του άρθρου 133 του κανονισμού (ΕΚ) αριθ. 1907/2006, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ανεξαρτησία των μελών των τμημάτων προσφυγών 1. Το τμήμα προσφυγών αποτελείται από μέλη με τεχνική και νομική κατάρτιση. Ο πρόεδρος διαθέτει νομική κατάρτιση. 2. Τα μέλη με τεχνική κατάρτιση και οι αναπληρωτές τους διαθέτουν πτυχίο πανεπιστημιακών σπουδών ή αντίστοιχο τίτλο, καθώς και ουσιαστική επαγγελματική πείρα στην εκτίμηση της επικινδυνότητας, στην εκτίμηση της έκθεσης και στη διαχείριση των κινδύνων για την υγεία του ανθρώπου ή για το περιβάλλον ή σε σχετικούς τομείς. 3. Τα μέλη με νομική κατάρτιση και οι αναπληρωτές τους διαθέτουν πτυχίο νομικών σπουδών και αναγνωρισμένη πείρα στο κοινοτικό δίκαιο. Άρθρο 2 Έναρξη ισχύος Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 23 Οκτωβρίου 2007.

Classification Labels:
1164
249
1
15

Label Descriptions:
{"1164": "Χημική βιομηχανία", "249": "ΒΙΟΜΗΧΑΝΙΑ", "1": "ΔΗΜΟΣΙΑ ΔΙΟΙΚΗΣΗ", "15": "ΕΚΤΕΛΕΣΤΙΚΗ ΕΞΟΥΣΙΑ ΚΑΙ ΔΗΜΟΣΙΑ ΔΙΟΙΚΗΣΗ"}

EuroVoc IDs (Original): 2351
5769
486
2470
1362
77
1737

EuroVoc IDs (Expanded): 2351
5769
486
2470
1362
77
1737

Dataset Source: meu

Split: train